CELEX: 32017R2446
Language: lt
Date: 2017-12-19 00:00:00
Title: 2017 m. gruodžio 19 d. Komisijos įgyvendinimo reglamentas (ES) 2017/2446, kuriuo iš dalies keičiamas Įgyvendinimo reglamentas (ES) 2016/1368, kuriuo pagal Europos Parlamento ir Tarybos reglamentą (ES) 2016/1011 nustatomas finansų rinkose naudojamų ypatingos svarbos lyginamųjų indeksų sąrašas (Tekstas svarbus EEE. )

28.12.2017   
            
            
               LT
            
            
               Europos Sąjungos oficialusis leidinys
            
            
               L 346/1
            
         KOMISIJOS ĮGYVENDINIMO REGLAMENTAS (ES) 2017/2446
   2017 m. gruodžio 19 d.
   kuriuo iš dalies keičiamas Įgyvendinimo reglamentas (ES) 2016/1368, kuriuo pagal Europos Parlamento ir Tarybos reglamentą (ES) 2016/1011 nustatomas finansų rinkose naudojamų ypatingos svarbos lyginamųjų indeksų sąrašas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1011 dėl indeksų, kurie kaip lyginamieji indeksai naudojami finansinėse priemonėse ir finansinėse sutartyse arba siekiant įvertinti investicinių fondų veiklos rezultatus, kuriuo iš dalies keičiami direktyvos 2008/48/EB ir 2014/17/ES bei Reglamentas (ES) Nr. 596/2014 (1), ypač į jo 20 straipsnio 1 dalį,
   kadangi:
   
               (1)
            
            
               lyginamieji indeksai atlieka svarbų vaidmenį nustatant daugelio finansinių priemonių ir finansinių sutarčių kainą ir vertinant daugelio investicinių fondų veiklos rezultatus. Teikiant lyginamųjų indeksų duomenis ir juos administruojant daugeliu atvejų kyla rizika, kad jais bus manipuliuojama, o tai atliekantys asmenys dažnai susiduria su interesų konfliktu;
            
         
               (2)
            
            
               tam, kad galėtų atlikti savo vaidmenį ekonomikoje, lyginamieji indeksai turi atspindėti pagrindinės rinkos arba ekonomikos realiją. Jei lyginamasis indeksas nebeatspindi pagrindinės rinkos, pavyzdžiui, tarpbankinių palūkanų normų, kyla rizika, kad tai padarys neigiamą poveikį, inter alia, rinkos vientisumui, namų ūkių finansavimui (paskolomis ir hipotekos paskolomis) ir įmonių finansavimui Sąjungoje;
            
         
               (3)
            
            
               rizika naudotojams, rinkoms ir Sąjungos ekonomikai paprastai padidėja, kai su konkrečiu lyginamuoju indeksu susietų finansinių priemonių, finansinių sutarčių ir investicinių fondų bendra vertė yra didelė. Todėl Reglamentu (ES) 2016/1011 nustatomos skirtingos lyginamųjų indeksų kategorijos ir numatomi papildomi reikalavimai, kuriais užtikrinamas tam tikrų lyginamųjų indeksų, kurie laikomi ypatingos svarbos lyginamaisiais indeksais, teisingumas ir pagrįstumas, įskaitant kompetentingų institucijų įgaliojimą tam tikromis sąlygomis pavesti teikti ypatingos svarbos lyginamojo indekso duomenis ar jį administruoti;
            
         
               (4)
            
            
               dėl papildomų ypatingos svarbos lyginamųjų indeksų administratorių kompetentingų institucijų įpareigojimų ir įgaliojimų reikalingas oficialus ypatingos svarbos lyginamųjų indeksų nustatymo procesas. Pagal Reglamento (ES) 2016/1011 20 straipsnio 1 dalies a punktą lyginamasis indeksas yra laikomas ypatingos svarbos lyginamuoju indeksu, jei su juo tiesiogiai arba netiesiogiai, kai naudojamas lyginamųjų indeksų derinys, susietos finansinės priemonės ar finansinės sutartys arba jis panaudojamas siekiant įvertinti investicinių fondų veiklos rezultatus, kai tų priemonių bendra vertė siekia bent 500 mlrd. EUR, įtraukiant, kai taikoma, visas su lyginamuoju indeksu susietas bet kokio išpirkimo arba įsipareigojimų vykdymo termino priemones;
            
         
               (5)
            
            
               Londono tarpbankinė palūkanų norma (LIBOR) naudojama vertinant neužtikrintas tarpbankinio skolinimo palūkanų normas penkiomis valiutomis, įskaitant euro, septyniems terminams nuo vienos nakties iki 12 mėnesių. Tai yra vienas svarbiausių palūkanų normų lyginamųjų indeksų visame pasaulyje. Jis naudojamas kaip kintamoji palūkanų norma daugelyje finansinių sutarčių, nuo palūkanų normų apsikeitimo sandorių iki studentų paskolų, hipotekų ir įmonių finansavimo priemonių;
            
         
               (6)
            
            
               Finansų priežiūros institucija (FCA) nustatė, kad 2016 m. spalio mėn. su LIBOR buvo susieta maždaug 156,8 trln. USD vertės ne biržos išvestinių finansinių priemonių;
            
         
               (7)
            
            
               be to, FCA pažymi, kad LIBOR dažnai naudojamas biržinių išvestinių finansinių priemonių, obligacijų ir įmonių skolos vertybinių popierių rinkose ir kad šios pozicijos yra svarbios kalbant apie sisteminę riziką ir realiąją ekonomiką;
            
         
               (8)
            
            
               todėl ypatingos svarbos lyginamųjų indeksų sąrašą, nustatytą Komisijos įgyvendinimo reglamentu (ES) 2016/1368 (2), reikėtų iš dalies pakeisti į jį įtraukiant indeksą LIBOR;
            
         
               (9)
            
            
               atsižvelgiant į indekso LIBOR svarbą tarpbankinei rinkai ir didelį su juo susietų finansinių priemonių skaičių Sąjungoje, šis reglamentas turėtų įsigalioti skubos tvarka;
            
         
               (10)
            
            
               pagal Reglamento (ES) 2016/1011 20 straipsnio 1 dalį šio reglamento taikymas priklauso nuo to, ar administratorius, teikiantis ypatingos svarbos lyginamąjį indeksą, yra įsikūręs Sąjungoje;
            
         
               (11)
            
            
               šiame reglamente numatytos priemonės atitinka Europos vertybinių popierių komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Įgyvendinimo reglamento (ES) 2016/1368 priedas pakeičiamas šio reglamento priedo tekstu.
   2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. gruodžio 19 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 171, 2016 6 29, p. 1.
   
   
      (2)  2016 m. rugpjūčio 11 d. Komisijos įgyvendinimo reglamentas (ES) 2016/1368, kuriuo pagal Europos Parlamento ir Tarybos reglamentą (ES) 2016/1011 nustatomas finansų rinkose naudojamų ypatingos svarbos lyginamųjų indeksų sąrašas (OL L 217, 2016 8 12, p. 1).
   
      PRIEDAS
      
         Ypatingos svarbos lyginamųjų indeksų sąrašas pagal Reglamento (ES) 2016/1011 20 straipsnio 1 dalį
      
      
                  Nr.
               
               
                  Lyginamasis indeksas
               
               
                  Administratorius
               
               
                  Vieta
               
            
                  1
               
               
                  euro tarpbankinio skolinimo palūkanų norma (EURIBOR®)
               
               
                  Europos pinigų rinkų institutas (EMMI)
               
               
                  Briuselis, Belgija
               
            
                  2
               
               
                  euro vienos nakties palūkanų vidurkio indeksas (EONIA®)
               
               
                  Europos pinigų rinkų institutas (EMMI)
               
               
                  Briuselis, Belgija
               
            
                  3
               
               
                  Londono tarpbankinė palūkanų norma (LIBOR)
               
               
                  ICE lyginamųjų indeksų administracija (IBA)
               
               
                  Londonas, Jungtinė Karalystė